CELEX: 52009XG1211(03)
Language: hu
Date: 2009-11-27
Title: A Tanács 2009. november 27-i következtetései a digitális környezethez igazodó médiaműveltségről

11.12.2009   
            
            
               HU
            
            
               Az Európai Unió Hivatalos Lapja
            
            
               C 301/12
            
         A Tanács 2009. november 27-i következtetései a digitális környezethez igazodó médiaműveltségről
   2009/C 301/09
   A TANÁCS:
   
                
            
            
               ÚJÓLAG MEGERŐSÍTI az e kérdésre vonatkozó politikai megközelítést, melyet a digitális környezethez igazodó médiaműveltség európai megközelítéséről szóló 2008. május 21–22-i következtetések (1) tartalmaznak.
            
         
                
            
            
               ÜDVÖZLI a versenyképesebb audiovizuális és tartalomipar, továbbá egy befogadó tudásalapú társadalom érdekében a digitális környezethez igazodó médiaműveltségről szóló 2009. augusztus 20-i bizottsági ajánlást, különösen pedig az alábbiakat:
               
                           —
                        
                        
                           a médiaműveltséggel kapcsolatos kezdeményezések előmozdításában az ipar aktív részvételére helyezett hangsúly, a média valamennyi típusát beleértve,
                        
                     
                           —
                        
                        
                           az oktatási rendszer azon szerepének elismerése, amelyet a tagállamok egész életen át tartó tanulással kapcsolatos stratégiáiban a médiaműveltség – azaz a médiához való hozzáférésnek és a médiatartalom megértésének, kritikus értékelésének, létrehozásának és közvetítésének képessége – előmozdításában játszhat,
                        
                     
                           —
                        
                        
                           a Bizottság azon szándéka, hogy ösztönözze a nagyobb konszenzust a médiaműveltség terén, hogy támogassa a bevált gyakorlatok elemzését és tagállamok közötti cseréjét, valamint hogy olyan eszközöket dolgozzon ki, amelyek segítik a tagállamokat és a Bizottságot a médiaműveltség szintjének Európa-szerte történő felmérésében.
                        
                     
         HANGSÚLYOZZA TOVÁBBÁ AZ ALÁBBIAKAT:
   
               —
            
            
               A médiaműveltség előmozdításában alapvető fontosságú annak felismerése, hogy a digitális forradalom jelentős előnyökkel és lehetőségekkel gazdagította az emberek életét kommunikációs, tanulási és alkotási lehetőségeik tekintetében, és átalakította a társadalom és a gazdaság szerveződését. Az új technológiák és az új média felelősségteljes és tájékozott használata megköveteli a polgároktól, hogy tudatában legyenek a kockázatoknak és tiszteletben tartsák a vonatkozó jogi rendelkezéseket, ugyanakkor a médiaműveltséggel kapcsolatos politikáknak az ilyen kérdésekkel egy összességében véve pozitív üzenet keretében kell foglalkozniuk.
            
         
               —
            
            
               Noha igaz, hogy a médiaipar alapvető szerepet játszik a médiaműveltség előmozdításában, fontos hangsúlyozni a média függetlenségét és azt, hogy a tagállamok eltérő megközelítéseket alkalmaznak a médiaiparra vonatkozó bevált gyakorlatok és követelmények kidolgozásának támogatására, ahol az önszabályozás vagy a társszabályozás csupán kettő a sok lehetséges megoldás közül. Fontos figyelembe venni a médiaipar, valamint a kulturális intézmények, nem kormányzati szervezetek és az önkéntes szektor által már jelenleg is megvalósított számos, médiaműveltséggel kapcsolatos kezdeményezést, és folytatni azok ösztönzését.
            
         
               —
            
            
               A médiaműveltség előmozdítása terén különös figyelmet kell fordítani arra, hogy a társadalom különböző csoportjainak szükségletei és magatartásai, valamint a médiához való hozzáférési lehetőségeik eltérőek lehetnek. A gyerekek és a fiatalok például gyakran természetes készséget mutatnak az új média használata és az új technológiák kiaknázása iránt, míg a felnőttek nagyobb felhalmozott tapasztalattal rendelkezhetnek, amely elősegítheti a médiatartalmakkal kapcsolatos kritikus gondolkodást. A médiaműveltség javítására vonatkozó stratégiáknak az összes ilyen különbséget teljes mértékben figyelembe kell venniük és elő kell mozdítaniuk a társadalom különböző csoportjai és érdekei közötti kommunikációt. A tagállamoknak ugyanakkor továbbra is hangsúlyozniuk kell és meg kell erősíteniük a technológiák széles körben való rendelkezésre állását és hozzáférhetővé tételét biztosító stratégiákat.
            
         
               —
            
            
               Az oktatási rendszer – a formális, informális és nem formális tanulást is beleértve – fontos szerepet játszhat a médiaműveltség, valamint a kreativitás és az innovációs készség kialakításában és fejlesztésében a társadalom minden tagja, de különösen a gyermekek és fiatalok esetében, akik maguk is fontos szerepet tölthetnek be azáltal, hogy továbbadják családjuknak e készségeket. Az oktatáspolitika összefüggésében emlékeztetni kell arra, hogy az egész életen át tartó tanuláshoz szükséges kulcskompetenciákról szóló, 2006. december 18-i európai parlamenti és tanácsi ajánlás hivatkozik többek között a „digitális kompetenciára” és a „kulturális kompetenciára és kifejezőkészségre” mint két kulcskompetenciára. A médiaműveltséget az oktatással összefüggésben fejlesztő tagállamoknak kellőképpen figyelembe kell venniük a 2006-os ajánlással létrehozott referenciakeretet. Ezenkívül az egész életen át tartó tanulás programja is segítheti a médiaműveltség előmozdítását.
            
         
               —
            
            
               Noha igaz, hogy a médiaműveltség dinamikus és folyamatosan fejlődő fogalom és hogy e fogalom egységes értelmezését kulturális, technológiai, ipari és generációs különbségek befolyásolják, egyértelmű az is, hogy Európa és a világ többi részének polgárai egyre nagyobb mértékben szembesülnek és élnek együtt hasonló jellemzőkkel bíró médiakörnyezettel. Ennek lehetővé és hasznossá kell tennie a médiaműveltség tagállamokbeli szintjének felmérésére szolgáló kritériumok fokozatos kidolgozását, amint az az audiovizuális médiaszolgáltatásokról szóló irányelv 26. cikkéből is következik, figyelembe véve ugyanakkor, hogy az ilyen kritériumoknak és értékeléseknek tükrözniük kell a tagállamokban meglévő különböző feltételeket. A Tanács arra ösztönzi a tagállamokat és a Bizottságot, hogy e feladat végrehajtásában teljes mértékben működjenek együtt.
            
         FELKÉRI A BIZOTTSÁGOT ÉS A TAGÁLLAMOKAT, hogy a médiaműveltséggel kapcsolatos politikáik kidolgozása során – hatáskörük keretein belül és a 2008. május 21–22-i következtetések mellett – vegyék kellően figyelembe ezeket a következtetéseket.
   
      (1)  HL C 140., 2008.6.6., 8. o.